Prim-vicepreşedintele PNL Rareş Bogdan a declarat, marţi, că singurul candidat pe care liberalii îl susţin este Nicolae Ciucă. ”Noi credem în şansa domnului general Ciucă”, a subliniat el, adăugând că liderul PNL va fi ”un preşedinte extrem de echilibrat şi extrem de necesar pentru Europa, pentru România”. Rareş Bogdan a menţionat că alegerile prezidenţiale vor fi pe 15 şi 29 septembrie, aşa cum s-a stabilit în coaliţie.
”Contextul actual în care se află România, în momentul ăsta, îl favorizează pe Nicolae Ciucă ca şi candidat. Domnul Bolojan şi domnul Boc nu şi-au exprimat niciodată nici măcar dorinţa de a intra în sondajele de opinie, din contră, ne-au solicitat să nu îi testăm dacă am avea astfel de intenţii”, a declarat Rareş Bogdan la Digi 24, întrebat despre candidatul PNL la alegerile prezidenţiale.
Prim-vicepreşedintele PNL a menţionat: ”Singurul candidat pe care noi îl susţinem şi dacă aţi văzut cumva în ultimele trei săptămâni, este prezent peste tot, este Nicolae Ciucă. Noi credem în şansa domnului general Ciucă şi eu cred că domnul general Ciucă va fi un preşedinte extrem de echilibrat şi extrem de necesar pentru Europa, pentru România şi pentru contextul european complicat în care trăim”.
Despre varianta unui candidat comun PNL-PSD, Rareş Bogdan a reiterat că discuţiile vor fi iniţiate după alegerile din 10 iunie.
”Discutăm lucrul acesta după data de 10 iunie. Până atunci, vrem să îi convingem pe români că soluţia pentru România este PNL şi aleşii PNL”, a explicat el.
Rareş Bogdan a fost întrebat şi despre o posibilă modificare a datei alegerilor prezidenţiale. ”Noi am anunţat deja, alegerile vor fi pe 15 şi 29 septembrie, aşa rămân. E vorba de alegerile prezidenţiale, unde PNL va avea candidat”, a spus Rareş Bogdan.